Elf ‘renosterstropers’ vas; 6 horings gevind | Maroela Media
Die renosterhorings wat gevind is. Foto: SAPD
Elf vermeende stropers is Vrydag in Mpumalanga, in hegtenis geneem in verband met verskillende voorvalle van renosterstropery.
Die Kruger-wildtuin het in ŉ verklaring gesê ses verdagtes is Vrydag in die Malelane-gebied buite die wildtuin in hegtenis geneem. Volgens die verklaring is beslag gelê op ŉ hoë-kaliber vuurwapen en ammunisie.
Intussen is nog drie vermeende renosterstropers Vrydag in die Satara-gebied in die Kruger-wildtuin in hegtenis geneem. Beslag is gelê op ŉ vuurwapen, ammunisie en stropingstoerusting.
Dieselfde dag is nog twee vermeende stropers in die Stolsnek-gebied in die Kruger-wildtuin in hegtenis geneem, kort nadat veldwagters op ŉ pas gestroopte renosterkarkas afgekom het. Hulle het beslag gelê op ŉ jaggeweer, ammunisie en stropingsgereedskap.
Intussen het die polisie Saterdag op ses vars renosterhorings in ŉ onbewoonde huis naby Hazyview afgekom. Brig. Leonard Hlathi, woordvoerder van die polisie, het gesê die polisie het inligting ontvang oor ŉ verdagte voertuig wat vermoedelik onwettige items rondom Hazyview vervoer.
Lede van die Witrivier-honde-eenheid, misdaadintelligensie-eenheid en taktiese reaksie-eenheid het die voertuig opgespoor, voorgekeer en deursoek, maar kon niks verdag in die voertuig vind nie.
“Die span het toe die gebied waar die motor voorgekeer is, ongeveer 57km buite die Kruger-wildtuin, deursoek en op ses vars renosterhorings in ŉ koelboks in ŉ onbewoonde huis afgekom. Niemand kon sover verantwoordelik gehou word vir hierdie genadelose en sinnelose doodmaak van die renosters nie,” het Hlathi gesê.
Hy het mense met inligting versoek om ao. Freek Pienaar op 072 878 5172 te kontak.
Nicholus Funda, hoofveldwagter in die Kruger-wildtuin, het al die eenhede wat by die inhegtenisnemings betrokke was, gelukgewens en gesê so baie inhegtenisnemings op een dag is ŉ goeie begin vir die jaar. “Die inhegtenisnemings dien as ŉ waarskuwing vir misdaadsindikate dat ons ernstig is om hierdie wrede aanval op ons erfenis stop te sit,” het Funda gesê.
Ons lees redelik dikwels van renosterslagters wat gevange geneem word maar kan nie onthou van enige beriggewing oor verhore en vonnisse wat renosterslagters opgelê is nie.
Grootste nadeel dis reaktief nie pro-aktief nie.
kap trug · 3 jare gelede
Sny hierdie stropers se neuse af en verkoop dit aan die chinese. Laat ons sien of hulle daarvan hou.
Die antwoord waarom daar so min skuldigbevindings is is op die foto. Daardie horings is veronderstel om met beslaglegging reeds is verseelde bewysstuksakke verpak te wees.So is daar nou n breek in die bewysketting.
Mens hoor ook nooit wie die middelmanne is wat die horings van die stropers koop nie??
Terwyl ons grense oop le, kan dit nie verander nie! Stem saam kap trug!